Carcaixent inicia la implantació del Pla d’Actuació front el Risc d’Inundacions
26 de novembre de 2021

Carcaixent

Carcaixent ha començat la implementació del Pla Municipal front el Risc d’Inundacions amb una jornada formativa per a aquelles persones que desenvolupen alguna funció en cas de pre-emergència o emergència per pluges. Responsables de de la brigada d’obres i serveis, Policia Local, Guàrdia Civil, Bombers, Protecció Civil, PROCARSA, i del centre de Salut, junt amb les regidories de les àrees implicades i l’alcalde de Carcaixent, Paco Salom, han participat en una sessió on se’ls va explicar l’estructura del pla, les fases i quines funcions havia de desenvolupar en cas d’activar-se el protocol. La formació va córrer a càrrec de Medi XXI, l’empresa carcaixentina encarregada de l’estudi i redacció del pla.

Per a Paco Salom, alcalde de Carcaixent, «tot i que ja estàvem seguint els protocols, el Pla i esta formació ens donen un recolzament tècnic i legal per tal d’actuar davant de les situacions de crisi, el que ens permetrà millorar la coordinació del treball, i guanyar en rapidesa i seguretat, el que sense dubte és el molt important en els episodis de plutja intensa».

El Pla d’Actuació Municipal front el Risc d’Inundacions (PAMRI), com a document, detalla els mecanismes i els procediments per aconseguir la màxima protecció per a la ciutadania, els béns i el medi ambient davant les possibles inundacions o episodis de pluges torrencials. Preveu l’estructura organitzativa i l’operativitat per a la intervenció en emergències per inundacions en el municipi, així com també determinar els elements vulnerables en funció de l’anàlisi del risc i els nivells del mateix en les diferents zones del terme municipal i delimitar les àrees segons possibles requeriments d’intervenció. El document contempla així mateix l’acció d’especificar els procediments d’informació i alerta a la població i desenvolupar el catàleg dels mitjans i recursos disponible en el municipi, així com els mecanismes per a la seua permanent actualització.